
วัตถุประสงค์ : เพื่อศึกษาภาวะสุขภาพจิต วิเคราะห์องค์ประกอบ พัฒนารูปแบบ ทดลองใช้ และผลของรูปแบบการสร้างเสริมภูมิคุ้มกันทางใจป้องกันภาวะหมดไฟดูแลใจคนทำงาน สำหรับเจ้าหน้าที่สาธารณสุข เขตสุขภาพที่ 7
วัสดุและวิธีการ : เป็นการวิจัยเชิงพัฒนา ศึกษาภาวะสุขภาพจิตและวิเคราะห์องค์ประกอบ กลุ่มตัวอย่าง 390 คน โดยใช้แบบประเมินความเหนื่อยหน่าย, แบบประเมินความเครียด, แบบประเมินความสุข และแบบสอบถาม  ความคิดเห็นต่อองค์ประกอบที่เกี่ยวข้อง ส่วนการพัฒนารูปแบบใช้แบบประเมินความเหมาะสมและสอดคล้อง ทดลองใช้รูปแบบการศึกษากลุ่มเดียว วัดผลก่อนอบรม หลังอบรมทันที หลังอบรม 1 และ 3 เดือน ส่วนกลุ่มทดลอง 40 คน ใช้แบบประเมินภาวะหมดไฟ, แบบประเมินภูมิคุ้มกันทางใจ, Happinometer, แบบประเมินการรับรู้ภาวะหมดไฟและแบบประเมินความพึงพอใจ วิเคราะห์ข้อมูลองค์ประกอบเชิงสำรวจและเชิงยืนยันโดยโปรแกรม LISREL สถิติเชิงพรรณนาใช้ค่าเฉลี่ยและส่วนเบี่ยงเบนมาตรฐานวิเคราะห์ภาวะหมดไฟ ความเครียด ความสุข ความพึงพอใจ ความเหมาะสมและความสอดคล้อง เปรียบเทียบคะแนนภาวะหมดไฟ ภูมิคุ้มกันทางใจและความสุขในการทำงาน โดยใช้ T-Test, Wilcoxon และ One-Way ANOVA 
ผล : หลังทดลองใช้โปรแกรมมีการเปลี่ยนแปลงของภาวะหมดไฟหลังอบรมทันทีไม่แตกต่างกัน หลังอบรม 1 และ 3 เดือนเพิ่มขึ้นอย่างมีนัยสำคัญ ภูมิคุ้มกันทางใจ ความสุขในการทำงานหลังอบรมทันที หลังอบรม 1 และ 3 เดือนแตกต่างและเพิ่มขึ้นอย่างมีนัยสำคัญ การรับรู้ภาวะหมดไฟสูงขึ้นอย่างมีนัยสำคัญและความพึงพอใจอยู่ในระดับมากที่สุด
สรุป : รูปแบบที่พัฒนาขึ้นเป็นการสร้างภูมิคุ้มกันใจและป้องกันภาวะหมดไฟ สามารถนำไปใช้กับเจ้าหน้าที่สาธารณสุข ทำให้ภาวะหมดไฟในการทำงานลดลง ภูมิคุ้มกันทางใจและความสุขในการทำงานเพิ่มขึ้น

The Development of Model to Enhancing Psychological Immunity and 

Burnout Prevention for Health Region 7 Health Officials: EPI-BP Model

Abstract

Objective : to studied mental health, analyzed the components, developed a trial model and studied the results of psychological immunity model for Health Region 7 Health Officials

Materials and methods : Developmental research was studies between November 2016 to May 2017 that study of mental health and relevant elements analyzed for 390 samples, using the burnout assessment, stress assessment and happiness assessment. The model developmental used a suitability and conformity assessment. A single study format trial measured before training, immediately, 1 month and 3 months after training. The 40 experimental groups used burnout assessment, psychological immunity assessment, happinometer assessment, burnout recognition assessment and satisfaction assessment. Analyzed survey and confirmed elements data by LISREL program. Used descriptive statistics, mean and standard deviation analyzed burnout, stress, happiness, satisfaction, suitability and consistency. T-Test, Wilcoxon and One-Way ANOVA used for compared burnout score, psychological immunity and worked happiness.
Results : After the trial, the level of burnout after training was no changed but after 1 month and 3 months training increased significantly. The psychological immunity and worked happiness immediately, after training 1 month and 3 months were differenced and significantly increased.

Conclusions: The trial results indicated that the psychological immunity and anti-burnout can be used with health officials, decreased burnout, increased psychological immunity and worked happiness.
Keywords: psychological immunity, burnout, health officials

บทนำ
ภาวะหมดไฟ (Burnout) เป็นการตกอยู่ในสภาวะของความเหนื่อยหน่าย ท้อแท้ อ่อนล้าทางอารมณ์จิตใจ ร่างกาย และพฤติกรรม อันเนื่องมาจากกระบวนการสั่งสมและตอบสนองต่อความเครียดจากการประกอบอาชีพเรื้อรังเป็นเวลานาน และไม่สามารถจัดการภาวะความเครียดนั้นได้อย่างเหมาะสม ซึ่งส่วนมากจะสัมพันธ์กับสิ่งแวดล้อมในการทำงานที่ไม่เป็นไปตามความคาดหวัง1 ส่งผลเสียทำให้บุคคลเกิดอาการทางกายและจิตใจ โดยภาวะนี้สามารถส่งผ่านหรือติดต่อจากคนหนึ่งไปสู่อีกคนหนึ่งได้ ปรากฏอาการแสดงสำคัญ คือ มีความอ่อนล้าทางอารมณ์ การตีตัวออกห่าง การลดความเป็นบุคคลของตนเอง และการลดทอนผลสำเร็จของงานที่รับผิดชอบ จนส่งผลเสียต่อตนเอง องค์กร สังคมที่เกี่ยวข้อง เช่น การหลบงาน การขาดงานมากขึ้น เกิดปัญหากับเพื่อนร่วมงาน จนทำให้งานล่าช้า งานที่ผิดพลาด เสียงาน จนนำไปสู่คุณภาพงานที่เสื่อมถอยด้อยลง และลาออกจากงานในที่สุด2 
โดยอาชีพที่เกี่ยวข้องกับการให้บริการทางสังคมและสาธารณสุข มักเป็นเป็นกลุ่มเสี่ยงและประสบปัญหาภาวะหมดไฟได้มากที่สุด เนื่องจากลักษณะอาชีพที่ต้องมีปฏิสัมพันธ์กับผู้มารับบริการ หรือสาธารณชนเป็นจำนวนมาก และเป็นไปอย่างต่อเนื่อง การติดต่อสัมพันธ์กับผู้ที่มีความทุกข์ ความเจ็บป่วย ทั้งทางร่างกาย จิตใจ เกี่ยวข้องกับความตาย และชีวิตมนุษย์ ซึ่งต้องอยู่ในสภาพแวดล้อมที่มีความกดดันกับความเครียดตลอดเวลา3 ด้วยเหตุนี้จึงพบเสมอว่าผู้ประกอบอาชีพกลุ่มนี้จะมีความเครียดทางอารมณ์ในระดับสูง และยิ่งประสบกับสภาพแวดล้อมที่ไม่เอื้ออำนวยต่อการปฏิบัติงานในองค์การที่ปฏิบัติอยู่ทั้งในแง่นโยบาย โครงสร้าง เพื่อนร่วมงาน สวัสดิการ ย่อมทำให้เกิดความอ่อนล้าทางอารมณ์จิตใจ จนเกิดเป็นภาวะหมดไฟในการทำงาน ซึ่งปัจจุบันมีแนวโน้มความรุนแรงที่เพิ่มมากขึ้น ซึ่งหากภาวะหมดไฟเกิดขึ้นในกลุ่มอาชีพทางการแพทย์และสาธารณสุขอย่างต่อเนื่อง เรื้อรัง รวมทั้งไม่ได้รับการป้องกันแก้ไขจะส่งผลเสียต่อความสามารถในการปฏิบัติงาน การตัดสินใจ คุณภาพการให้บริการ และความปลอดภัยในชีวิตของประชาชนเป็นอย่างมาก4
การวิจัยครั้งนี้จึงมีวัตถุประสงค์เพื่อศึกษาภาวะสุขภาพจิต วิเคราะห์องค์ประกอบ พัฒนารูปแบบ ทดลองใช้ และศึกษาผลของรูปแบบการสร้างเสริมภูมิคุ้มกันทางใจ ป้องกันภาวะหมดไฟ ดูแลใจคนทำงาน สำหรับเจ้าหน้าที่สาธารณสุข เขตสุขภาพที่ 7 
วัสดุและวิธีการ
เป็นการวิจัยและพัฒนา (Research & Development) โดยการวิจัย แบ่งออกเป็น 4 ระยะ ดังนี้
ระยะที่ 1 ศึกษาภาวะสุขภาพจิตของเจ้าหน้าที่สาธารณสุข เขตสุขภาพที่ 7


ประชากร คือ เจ้าหน้าที่สาธารณสุขสังกัดกระทรวงสาธารณสุขที่ปฏิบัติงานในพื้นที่เขตสุขภาพที่ 7 ปีงบประมาณ 2560 จำนวน 15,689 คน ใช้วิธีคำนวณขนาดตัวอย่างเพื่อประมาณค่าสัดส่วนของประชากรกรณีประชากรขนาดเล็ก5 ที่ระดับความเชื่อมั่น 95% ได้กลุ่มตัวอย่าง 390 คน คำนวณตามสัดส่วนประชากรแต่ละจังหวัดได้ดังนี้ ขอนแก่น 154 คน มหาสารคาม 74 คน ร้อยเอ็ด 89 คน และกาฬสินธุ์ 73 คน เก็บข้อมูลจากกลุ่มตัวอย่างโดยใช้วิธีการสุ่มอย่างง่าย (Random Sampling)
เครื่องมือที่ใช้ในวิจัยระยะนี้ ใช้เครื่องมือมาตรฐาน ที่มีคุณภาพทางวิชาการ มีความเชื่อมั่น และยอมรับได้ โดยการศึกษาแนวคิด ทฤษฏี วรรณกรรมเกี่ยวกับเครื่องมือวัดสุขภาพจิตเจ้าหน้าที่สาธารณสุข ได้ดังนี้ 1) แบบสอบถามความเหนื่อยหน่ายเจ้าหน้าที่สาธารณสุข ของกรมสุขภาพจิต6 เป็นแบบสำรวจรายการ 10 ข้อ และแบบมาตรส่วนประมาณค่า 10 ระดับ 2 ข้อ วิเคราะห์ข้อมูลจากความสัมพันธ์ของระดับความเหนื่อยหน่าย (แกน X) กับความพึงพอใจของผู้มารับบริการ (แกน Y) แปลผลดังนี้ พื้นที่ 0-5,0-5 และ 6-10,6-10 เสี่ยง 0-5,6-10 มีปัญหา พื้นที่ 6-10,0-5 ปกติ 2) แบบประเมินความสุขคนไทย ฉบับสั้น (THI-15)7 15 ข้อ แบบมาตราส่วนประมาณค่า 4 ระดับ ได้แก่ ไม่เลย เล็กน้อย มาก มากที่สุด ให้คะแนน 0-3 มีคะแนนเต็ม 45 คะแนน (35-45 คะแนน สุขภาพจิตดีกว่าคนทั่วไป 28-34 คะแนนสุขภาพจิตเท่ากับคนทั่วไป และน้อยกว่า 27 คะแนน สุขภาพจิตต่ำกว่าคนทั่วไป) มีค่าความเชื่อมั่น (Cornbrash’s alpha coefficient) เท่ากับ 0.8 ความพ้อง (kappa Statics 0.6, P>0.01) 3) แบบประเมินความเครียด (ST-5)8 เป็นแบบมาตราส่วนประมาณค่า 4 ระดับ ได้แก่ แทบไม่มี เป็นบางครั้ง บ่อยครั้ง และเป็นประจำ ให้คะแนน 0-3 มี 5 ข้อ มีค่าความเชื่อมั่น (Cornbrash’s alpha coefficient) เท่ากับ 0.8 4) แบบประเมินความสุขในการทำงาน (Happinometer) ของสถาบันวิจัยประชากรและสังคม มหาวิทยาลัยมหิดล9 เป็นแบบเลือกตอบ มี 56 ข้อ แปลผลตามเกณฑ์ดังนี้ คะแนน 0.0-24.9 ไม่มีความสุขอย่างยิ่ง 25.0-49.9 ไม่มีความสุข 50.0-74.9 มีความสุข และ 75.0-100.0 มีความสุขมาก วิเคราะห์ข้อมูลความเหนื่อยหน่าย ความสุขในการทำงาน ความเครียด โดยใช้สถิติพรรณนา ได้แก่ ร้อยละ ค่าเฉลี่ย ส่วนเบี่ยงเบนมาตรฐาน 

ระยะที่ 2 วิเคราะห์องค์ประกอบที่เกี่ยวข้องกับรูปแบบการสร้างเสริมภูมิคุ้มกันทางใจ ป้องกันภาวะ หมดไฟ ดูแลใจคนทำงาน โดยการศึกษาเอกสาร หลักการ แนวคิด ทฤษฏี และงานวิจัยที่เกี่ยวข้องกับธรรมชาติและการป้องกันภาวะหมดไฟ และการสร้างภูมิคุ้มกันใจ แล้วสังเคราะห์องค์ประกอบที่เกี่ยวข้องได้ดังนี้ 1) การรับรู้เกี่ยวกับภาวะหมดไฟ 2) ความสำเร็จส่วนบุคคล 3) ความเป็นบุคคล 4) ลดความอ่อนล้าทางอารมณ์ 5) ความสมดุลทางชีวจิตวิญญาณ 6) การจัดการกับปัญหา 7) พลังงานอารมณ์ 8) ความสัมพันธ์กับผู้อื่น 9) ความทนทานทางอารมณ์ 10) อิสระแห่งตน 11) ความคิดเชิงบวก และ 12) เป้าหมายของชีวิต

ประชากร คือ เจ้าหน้าที่สาธารณสุขสังกัดกระทรวงสาธารณสุขที่ปฏิบัติงานในพื้นที่เขตสุขภาพที่ 7 ปีงบประมาณ 2560 จำนวน 15,689 คน ใช้วิธีคำนวณขนาดตัวอย่างเพื่อประมาณค่าสัดส่วนของประชากรกรณีประชากรขนาดเล็ก5 ที่ระดับความเชื่อมั่น 95% ได้กลุ่มตัวอย่าง 390 คน คำนวณตามสัดส่วนประชากรแต่ละจังหวัดได้ดังนี้ ขอนแก่น 154 คน มหาสารคาม 74 คน ร้อยเอ็ด 89 คน และกาฬสินธุ์ 73 คน เก็บข้อมูลจากกลุ่มตัวอย่างโดยใช้วิธีการสุ่มอย่างง่าย (Random Sampling)
เครื่องมือที่ใช้ระยะนี้ คือ 1) แบบสอบถามความคิดเห็นเกี่ยวกับองค์ประกอบการเสริมภูมิคุ้มกันทางใจ เพื่อป้องกันภาวะหมดไฟ ดูแลใจคนทำงาน สำหรับเจ้าหน้าที่สาธารณสุข เขตสุขภาพที่ 7 มี 2 ตอน 1) ลักษณะทางประชากร เป็นแบบสำรวจรายการ 7 ข้อ 2) ความคิดเห็นเกี่ยวกับองค์ประกอบ เป็นแบบมาตราส่วนประมาณค่า 5 ระดับ คือ มากที่สุด มาก ปานกลาง น้อย และน้อยที่สุด มี 60 ข้อ ให้คะแนน 5 4 3 2 1 ตามลำดับ แปลผลระดับตามเกณฑ์คะแนน (2.34-3.00 มาก 1.67-2.33 ปานกลาง และ 1.00-1.66 น้อย) มีการตรวจสอบความเที่ยงตรงเชิงเนื้อหา ความตรงของนิยามกับข้อคำถาม (Index of Item Objective Congruence) โดยผู้เชี่ยวชาญ 3 คน ค่า IOC เท่ากับ 0.8 หาความเชื่อมั่นโดยใช้สัมประสิทธิ์แอลฟ่าของครอนบาค มีค่าเท่ากับ 0.9 


การวิเคราะห์ข้อมูล ลักษณะทางประชากร ใช้สถิติพรรณนา ได้แก่ ร้อยละ ค่าเฉลี่ย ส่วนเบี่ยงเบนมาตรฐาน ส่วนความคิดเห็นเกี่ยวกับองค์ประกอบของรูปแบบ วิเคราะห์องค์ประกอบเชิงสำรวจ (Exploratory factor analysis) โดยใช้โปรแกรม LISREL 8.72 หาค่าเฉลี่ย ส่วนเบี่ยงเบนมาตรฐาน ค่าความเบ้ ค่าความโด่ง ค่าอันดับของตัวแปร ค่าสัมประสิทธิ์สหสัมพันธ์แบบเพียร์สัน (Pearson’s Product Moment Correlation Coefficient) ค่าความแปรปรวน ค่า Bartlett’s Test ค่า Kaiser-Meyer-Olkin Measure of Sampling Adequacy (KMO) และค่าน้ำหนักขององค์ประกอบ (Factor Loading) ที่นัยสำคัญทางสถิติตระดับ .01 และ .05 และวิเคราะห์องค์ประกอบเชิงยืนยัน (Confirmatory factor analysis : CFA)) ที่หนึ่งและสอง 
ระยะที่ 3 การพัฒนารูปแบบการสร้างเสริมภูมิคุ้มกันทางใจ ป้องกันภาวะหมดไฟ ดูแลใจคนทำงาน สำหรับเจ้าหน้าที่สาธารณสุขเขตสุขภาพที่ 7 แบ่งเป็น 2 ขั้น ดังนี้

ขั้นที่ 1 การออกแบบและสร้างชุดกิจกรรม โดยรวบรวมผลการวิเคราะห์จากระยะที่ 2 และวิเคราะห์ข้อมูลจากการศึกษาหลักการ แนวคิด ทฤษฎี งานวิจัยที่เกี่ยวข้องมาจัดจำแนกเนื้อหาที่ครอบคลุมตามองค์ประกอบ ให้ได้ข้อมูลที่ตรงประเด็น (Relevance) สำหรับการนำไปสังเคราะห์รูปแบบตามวิธีการระบบ (System Approach) มาเป็นแนวทาง ประกอบด้วย ปัจจัยนำเข้า กระบวนการ ผลลัพธ์ และผลย้อนกลับ พร้อมทั้งสัญลักษณ์แสดงทิศทางและความสัมพันธ์ต่อเนื่องขององค์ประกอบต่าง ๆ พร้อมทั้งกำหนดขอบเขตทิศทางและการดำเนินการ โดยใช้วิธีการสนทนากลุ่ม (Focus Group) หลังจากนั้นนำผลการสังเคราะห์ที่ได้มากำหนดวิถีทิศทางความสัมพันธ์ต่อเนื่องกันขององค์ประกอบ เรียงลำดับก่อนหลัง โดยใช้สัญลักษณ์และตัวเลขกำกับ ได้รูปแบบการสร้างเสริมภูมิคุ้มกันทางใจ ป้องกันภาวะหมดไฟ ดูแลใจคนทำงาน สำหรับเจ้าหน้าที่สาธารณสุข เขตสุขภาพที่ 7 

ขั้นที่ 2 การพัฒนารูปแบบการสร้างเสริมภูมิคุ้มกันทางใจ ป้องกันภาวะหมดไฟ ดูแลใจคนทำงาน โดยนำรูปแบบที่ประกอบด้วยชุดกิจกรรมไปตรวจสอบความเหมาะสม และความสอดคล้อง โดยผู้เชี่ยวชาญ 3 คน พบค่าเหมาะสม เท่ากับ 0.8 และค่าความสอดคล้อง เท่ากับ 0.8

เครื่องมือที่ใช้ระยะนี้ 1) รูปแบบการสร้างเสริมภูมิคุ้มกันทางใจ ป้องกันภาวะหมดไฟ ดูแลใจคนทำงาน สำหรับเจ้าหน้าที่สาธารณสุข เขตสุขภาพที่ 7 2) แบบประเมินรูปแบบการสร้างเสริมภูมิคุ้มกันทางใจ ป้องกันภาวะหมดไฟ ดูแลใจคนทำงาน สำหรับเจ้าหน้าที่สาธารณสุข เขตสุขภาพที่ 7 มี 3 ตอน 1) ข้อมูลทั่วไปของผู้เชี่ยวชาญ เป็นแบบสำรวจรายการ 3 ข้อ 2) ความคิดเห็นของผู้เชี่ยวชาญด้านความเหมาะสมและสอดคล้อง เป็นแบบมาตราส่วนประมาณค่า 5 ระดับ ได้แก่ มากที่สุด มาก ปานกลาง น้อย และน้อยที่สุด ให้คะแนน 5 4 3 2 1 ตามลำดับ 20 ข้อ และ 3) ข้อเสนอแนะของผู้เชี่ยวชาญ วิเคราะห์ข้อมูล ข้อมูลทั่วไป ความคิดเห็นใช้สถิติพรรณนา ได้แก่ ร้อยละ ค่าเฉลี่ย ส่วนเบี่ยงเบนมาตรฐาน และข้อเสนอแนะวิเคราะห์ข้อมูลเชิงเนื้อหา (Content Analysis) 

ระยะที่ 4 ศึกษาผลของรูปแบบสร้างเสริมภูมิคุ้มกันทางใจ ป้องกันภาวะหมดไฟ ดูแลใจคนทำงาน สำหรับเจ้าหน้าที่สาธารณสุขเขตสุขภาพที่ 7 เป็นกระบวนการวิจัยแบบกึ่งทดลอง (Quasi-Experimental Research)ชนิด Non-Equivalent Control Group มี Posttest 3 ครั้ง (Extended Posttest) 

กลุ่มทดลองเป็นเจ้าหน้าที่สาธารณสุขสังกัดกระทรวงสาธารณสุขที่ปฏิบัติงานในพื้นที่เขตสุขภาพที่ 7 ปีงบประมาณ 2560 กำหนดขนาดกลุ่มตัวอย่างโดยใช้วิธีการคัดเข้า (Inclusion Criteria) จำนวน 40 คน แล้วการคัดเลือกแบบเฉพาะเจาะจง (Purposive Sampling) ตามเกณฑ์การคัดเข้า 1) มีอายุ 25 ปีขึ้นไป 2) เป็นเจ้าหน้าที่สาธารณสุขสังกัดกระทรวงสาธารณสุขที่ปฏิบัติงานในพื้นที่เขตสุขภาพที่ 7 3) สำนักงานสาธารณสุขจังหวัดเห็นว่ามีความเสี่ยงต่อการเกิดภาวะหมดไฟ โดยการสังเกต 4) ไม่เป็นโรคติดต่อร้ายแรง 5) ไม่เป็นผู้ป่วยโรคซึมเศร้า 5) ประเมินตนเองด้วยแบบประเมินความสุขคนไทย ฉบับสั้น แบบสำรวจความสุขด้วยตัวเอง (Happinometer) และแบบประเมินความเครียด (ST-5) แปลผลแล้วเป็นบวก อย่างน้อย 1 แบบประเมิน มีขอบเขตทดลอง 3 วัน 2 คืน

เครื่องมือที่ใช้ในระยะนี้ 1) รูปแบบการสร้างเสริมภูมิคุ้มกันทางใจ ป้องกันภาวะหมดไฟ ดูแลใจคนทำงาน สำหรับเจ้าหน้าที่สาธารณสุข เขตสุขภาพที่ 7 ประกอบด้วย ชุดกิจกรรมประกอบ จำนวน 16 กิจกรรม 
2) แบบประเมินภาวะสุขภาพจิต ที่เป็นเครื่องมือมาตรฐาน ซึ่งมีคุณภาพทางวิชาการสูง มีโครงสร้าง ความตรง มีความเชื่อถือ และเป็นที่ยอมรับ ประกอบด้วย 1) แบบประเมินความสุขในการทำงานของสถาบันวิจัยประชากรและสังคม มหาวิทยาลัยมหิดล9 2) แบบสอบถามภาวะหมดไฟในการทำงาน โดยแปลมาจาก Copenhagen Burnout Inventory ของแมสแลชและแจ็คสัน12 ซึ่งนับเป็นเครื่องมือมาตรฐานของการวัดภาวะหมดไฟ มีคุณภาพทางวิชาการสูง มีโครงสร้าง ความตรง มีความเชื่อถือ ใช้ได้ง่ายและเป็นที่ยอมรับ มี 22 ข้อ โดยแบ่งกลุ่มอาการที่ประเมินเป็น 3 กลุ่ม คือ ด้านความอ่อนล้าทางอารมณ์ ด้านการลดความเป็นบุคคล และด้านความสำเร็จส่วนบุคคล วิธีคิดคะแนนโดยให้คะแนนเป็นความถี่แบบ Likert Scale 7 ระดับ ตั้งแต่ 0-6 คะแนน โดยเรียงจากไม่เคยรู้สึกเช่นนั้น ให้ 0 ไปจนถึงทุก ๆ วัน ให้ 6 คะแนน ตามลำดับ แปลผลจากคะแนนรวมแต่ละด้านเทียบตามเกณฑ์ระดับดังตาราง 1 โดยผู้ที่มีภาวะหมดไฟสูง มีคะแนนด้านความอ่อนล้าทางอารมณ์ และการลดความเป็นบุคคลสูง และด้านความสำเร็จส่วนบุคคลต่ำ ผู้ที่มีภาวะหมดไฟปานกลาง มีคะแนนทั้ง 3 ด้านระดับปานกลาง และผู้ที่มีภาวะหมดไฟต่ำ มีคะแนนด้านความอ่อนล้าทางอารมณ์ และการลดความเป็นบุคคลต่ำ แต่มีด้านความสำเร็จส่วนบุคคลสูง 
ตาราง 1 การแบ่งระดับภาวะหมดไฟของ Maslach & Jackson

	กลุ่มอาการ/ระดับ
	ความอ่อนล้าทางอารมณ์
	การลดความเป็นบุคคล
	ความสำเร็จส่วนบุคคล

	ระดับต่ำ
	0-16 คะแนน
	0-6 คะแนน
	39 คะแนนขึ้นไป

	ระดับปานกลาง
	17-26 คะแนน
	7-12 คะแนน
	32-38 คะแนน

	ระดับสูง
	27 คะแนนขึ้นไป
	13 คะแนนขึ้นไป
	0-31 คะแนน


หาคุณภาพเครื่องมือ โดยนำเครื่องมือที่ผู้วิจัยแปลมาจาก Maslach Burnout Inventory (MBI) ฉบับภาษาอังกฤษ เสนอต่อผู้เชี่ยวชาญ 3 คน ตรวจสอบความเที่ยงตรงเชิงเนื้อหา ความถูกต้องเหมาะสมตามโครงสร้าง และภาษา หาความเชื่อมั่นโดยใช้สัมประสิทธิ์แอลฟาครอนบาค มีค่าเท่ากับ 0.8 3) แบบประเมินภูมิคุ้มกันทางใจ โดยใช้เครื่องมือมาตรฐานในการวัดความเข้มแข็งทางใจ ของกรมสุขภาพจิต13 มี 20 ข้อ แบ่งเป็น 3 ด้าน ได้แก่ ความมั่นคงทางอารมณ์ กำลังใจ และการจัดการกับปัญหา เป็นแบบมาตราส่วนประมาณค่า 4 ระดับ ได้แก่ ไม่จริง จริงบางครั้ง ค่อนข้างจริง และจริงมาก วิธีคิดคะแนน ไม่จริง 1 คะแนน ไปถึงจริงมาก ให้ 4 คะแนน ตามลำดับ แปลผลจากคะแนนรวมตามเกณฑ์ดังนี้ น้อยกว่า 55 คะแนน มีภูมิคุ้มกันทางใจต่ำ 56-69 คะแนน มีภูมิคุ้มกันทางใจปกติ และมากกว่า 70 คะแนน มีภูมิคุ้มกันทางใจสูงกว่าปกติ 4) แบบทดสอบการรับรู้เกี่ยวกับภาวะหมดไฟ เป็นแบบเลือกตอบ 5 ข้อ และแบบสำรวจรายการ 5 ข้อ ทดสอบคุณภาพเครื่องมือ พบค่าความยากง่าย (Difficulty) ค่า P เท่ากับ 0.6 และมีค่าความเที่ยงตรง (IOC) เท่ากับ 0.7 ซึ่งสามารถใช้ได้


3) แบบสอบถามความพึงพอใจต่อการฝึกอบรมเชิงปฏิบัติการตามรูปแบบการสร้างเสริมภูมิคุ้มกันทางใจ ป้องกันภาวะหมดไฟ ดูแลใจคนทำงาน สำหรับเจ้าหน้าที่สาธารณสุข เขตสุขภาพที่ 7 โดยเป็นเครื่องมือมาตรฐานของสำนักยุทธศาสตร์สุขภาพจิต กรมสุขภาพจิต14 แบ่งเป็น 2 ตอน 1) ข้อมูลทั่วไป 5 ข้อ เป็นแบบสำรวจรายการ 2) ความพึงพอใจ เป็นแบบมาตราส่วนประมาณค่า 5 ระดับ ตามวิธีของ Likert 19 ข้อ วิธีให้คะแนน มากที่สุด ให้ 5 ไปจนถึงน้อยที่สุด ให้ 1 คะแนน ตามลำดับ แปลผลจากค่าเฉลี่ยตามเกณฑ์ ดังนี้ 3.7-5.0 คะแนน ระดับมาก 2.4-3.6 คะแนน ระดับปานกลาง และ 1.0-2.3 คะแนน ระดับน้อย 
การเก็บรวบรวมข้อมูล หลังจากทดลองใช้รูปแบบกับกลุ่มทดลอง ดังนี้ 1) การรับรู้เกี่ยวกับภาวะหมดไฟก่อนและหลังการฝึกอบรมทันที 2) ภาวะสุขภาพจิต ประกอบด้วย ภาวะหมดไฟในการทำงาน ภูมิคุ้มกันทางใจในการทำงาน ความสุขในการทำงาน ก่อน หลังการฝึกอบรมทันที หลังการฝึกอบรม 1 เดือน และ 3 เดือน (ระยะติดตามความคงทนของรูปแบบ) และ 3) ความพึงพอใจต่อการฝึกอบรมหลังทันที 


การวิเคราะห์ข้อมูล เชิงปริมาณ 1) เปรียบเทียบคะแนนการรับรู้เกี่ยวกับภาวะหมดไฟแบบหนึ่งกลุ่มทดลองก่อนและหลังการฝึกอบรมทันที โดยใช้วิธีทดสอบ t-test 2) เปรียบเทียบความแตกต่างของคะแนนเฉลี่ยภาวะหมดไฟในการทำงาน ภูมิคุ้มกันทางใจในการทำงาน และความสุขในการทำงาน ก่อน หลังการฝึกอบรมทันที หลังการฝึกอบรม 1 เดือน และ 3 เดือน (ระยะติดตามความคงทนของรูปแบบ) ของกลุ่มทดลองด้วยสถิติเปรียบเทียบ One-Way ANOVA Repeated Measurement และทดสอบรายคู่ใช้การทดสอบของวิลคอกซัน (The Wilcoxon’s Matched-Pairs Signed-Ranks Test) และ 3) วิเคราะห์ระดับความพึงพอใจโดยใช้ค่าเฉลี่ย และส่วนเบี่ยงเบนมาตรฐาน ส่วนเชิงคุณภาพ จากการสังเกต การจดบันทึก การสนทนากลุ่ม และจัดหมวดหมู่ตามประเด็น แล้ววิเคราะห์เชิงเนื้อหา (Content  Analysis) 
ผล
ผลการวิจัยแบ่งเป็น 4 ส่วน ดังนี้
ส่วนที่ 1 ผลการศึกษาภาวะสุขภาพจิตของเจ้าหน้าที่สาธารณสุข เขตสุขภาพที่ 7 พบว่า ลักษณะทางประชากรของกลุ่มตัวอย่างส่วนใหญ่เป็นเพศหญิง ร้อยละ 81.5 มีอายุระหว่าง 41-50 ปี ร้อยละ 39.2 โดยส่วนใหญ่จบการศึกษาระดับปริญญาตรี ร้อยละ 80.0 ส่วนใหญ่เป็นพยาบาลวิชาชีพ ร้อยละ 46.4 และส่วนใหญ่สังกัดโรงพยาบาลส่งเสริมสุขภาพตำบล ร้อยละ 52.6 ส่วนภาวะสุขภาพจิตพบว่า ด้านความเหนื่อยหน่ายในการทำงาน ส่วนใหญ่อยู่ในกลุ่มเสี่ยง ร้อยละ 45.4 ดัชนีชี้วัดความสุขฉบับสั้น ส่วนใหญ่มีสุขภาพจิตเท่ากับคนทั่วไป ร้อยละ 44.9 และมีสุขภาพจิตต่ำกว่าคนทั่วไป ร้อยละ 28.2 ด้านความสุขในการทำงาน โดยใช้ Happinometer มีค่าเฉลี่ยภาพรวม 46.9 ส่วนเบนมาตรฐาน 3.6 ซึ่งอยู่ในเกณฑ์ไม่มีความสุขในการทำงาน และด้านความเครียด ส่วนใหญ่มีความเครียดระดับปานกลาง ร้อยละ 48.0 

ส่วนที่ 2 ผลวิเคราะห์องค์ประกอบที่เกี่ยวข้องกับรูปแบบการสร้างเสริมภูมิคุ้มกันทางใจ เพื่อป้องกันภาวะหมดไฟ ดูแลใจคนทำงาน พบว่า องค์ประกอบรวมความสำเร็จที่เกี่ยวข้องกับรูปแบบที่พัฒนาขึ้นอย่างมีนัยสำคัญทางสถิติ .05 องค์ประกอบที่ 1 ถึง 12 มีค่า Eigen value เท่ากับ 5.8 และค่าร้อยละของความแปรปรวน เท่ากับ 51.0 มีค่าน้ำหนักองค์ประกอบตั้งแต่ 0.58 ถึง 0.88 เรียงลำดับจากมากไปน้อย ได้แก่ ความสมดุลทาง    ชีวจิตญาณ การจัดการกับปัญหา ความเป็นบุคคล พลังงานอารมณ์ ความทนทานทางอารมณ์ ความสัมพันธ์กับผู้อื่น ความสำเร็จส่วนบุคคล อิสระแห่งตน เป้าหมายของชีวิต ความคิดเชิงบวก การรับรู้เกี่ยวกับภาวะหมดไฟ และลดความอ่อนล้าทางอารมณ์ มีค่า Factor Loading เท่ากับ 0.9 0.9 0.8 0.8 0 0.7 0.7 0.7 0.7 0.7 0.7 0.7 0.6 0.6 ตามลำดับ ส่วนค่าสถิติตรวจสอบความสอดคล้องและความกลมกลืนในโมเดลการวิเคราะห์องค์ประกอบเชิงยืนยันอันดับที่สองที่สอดคล้องกับข้อมูลเชิงประจักษ์ ตามตาราง 2

ส่วนที่ 3 ผลการพัฒนารูปแบบสร้างเสริมภูมิคุ้มกันทางใจ ป้องกันภาวะหมดไฟ ดูแลใจคนทำงาน สำหรับเจ้าหน้าที่สาธารณสุข เขตสุขภาพที่ 7 พบว่า การพัฒนารูปแบบ มี 5 ขั้น ประกอบด้วย 1) การศึกษาบริบท 2) การวิเคราะห์องค์ประกอบที่เกี่ยวข้อง 3) การสังเคราะห์และกำหนดองค์ประกอบ 4) การออกแบบและสร้างรูปแบบ 5) หาคุณภาพของรูปแบบ 6) นำรูปแบบไปทดลองใช้ และ 7) ประเมินผล ซึ่งการออกแบบรูปแบบการฝึกอบรม ประกอบด้วย 1) หลักการของรูปแบบ 2) วัตถุประสงค์ของรูปแบบการฝึกอบรม 3) กระบวนการขั้นตอน และ 4) ประเมินผล 5) การให้ข้อมูลย้อนกลับ โดยมีปัจจัยที่คำนึงถึง คือ เทคนิคการฝึกอบรม 
โดยรูปแบบสร้างเสริมภูมิคุ้มกันทางใจ ป้องกันภาวะหมดไฟ ดูแลใจคนทำงาน สำหรับเจ้าหน้าที่สาธารณสุข เขตสุขภาพที่ 7 เป็นรูปแบบในมิติการส่งเสริมสุขภาพจิตและป้องกันปัญหาสุขภาพจิตเจ้าหน้าที่สาธารณสุข มีองค์ประกอบที่เกี่ยวข้อง 12 องค์ประกอบ โดยการฝึกอบรมตามรูปแบบ จำนวน 3 วัน 2 คืน ทั้งสิ้น 16 กิจกรรม ได้แก่ 1) Ice Break 2) กิจกรรมสันทนาการ 3) กิจกรรม Burnout Issues (รู้จักภาวะหมดไฟรู้จักตนเอง) 4) กิจกรรมสร้างเสริมความมั่นใจในตนเอง 5) กิจกรรมความคิดเปลี่ยนชีวิตเปลี่ยน 6) กิจกรรมโยคะ 7) กิจกรรมเหนื่อยนักก็พักก่อน 8) กิจกรรมเสริมสร้างความสมดุลทางชีวจิตวิญญาณ 9) กิจกรรม ทางที่ฉันเลือกเดิน 10) กิจกรรมถนนแห่งชีวิตกับสายสัมพันธ์ที่ไม่ขาดตอน 11) กิจกรรมความสัมพันธ์กับผู้อื่น 12) กิจกรรมเครียดได้ก็หายได้ 13) Me my self 14) กิจกรรมความคิดเชิงบวก 15) กิจกรรมหากเหลือเวลาเพียง 24 ชั่วโมง และ 16) กิจกรรมสรุป : แบ่งปันประสบการณ์ How to Help Others โดยมีขั้นตอนการการฝึกอบรมตามรูปแบบ 3 ขั้น ได้แก่ 1) ขั้นการเริ่มต้นหรือขั้นนำ โดยการสร้างสัมพันธภาพ ทำความรู้จักคุ้นเคย กำหนดโครงสร้างของกลุ่ม การประเมินตนเอง การกำหนดเป้าหมาย กำหนดหน้าที่ ประเมินตนเอง กำหนดเป้าหมายส่วนบุคคล 2) ขั้นดำเนินการ การฝึกอบรม โดยใช้เทคนิคการฝึกอบรม ได้แก่ การบรรยาย (Lecture) การระดมสมอง (Brainstorming) สถานการณ์จำลอง (Simulation Technique or Simulators) กรณีศึกษา (Case Study) การแสดงบทบาทสมมติ (Role Playing) การสอน (Coaching) การประชุมกลุ่มย่อย (Buzz session) กิจกรรมสันทนาการ      (Recreational Activity) และ 3) ขั้นการยุติ โดยการสรุปเนื้อหาสาระ การทำความเข้าใจร่วมกัน การให้ข้อมูลย้อนกลับ จัดการความค้างคาใจ สกัดองค์ความรู้ และการประเมินผล (AAR) รูปแบบการฝึกอบรมเพื่อสร้างเสริมภูมิคุ้มกันทางใจ ป้องกันภาวะหมดไฟ ดูแลใจคนทำงาน สำหรับเจ้าหน้าที่สาธารณสุข เขตสุขภาพที่ 7 ตามภาพ 1 
ส่วนการประเมินความเหมาะสมของรูปแบบอยู่ในระดับมากถึงมากที่สุด ค่าเฉลี่ย 4.0-4.7 และมีความสอดคล้องอยู่ในระดับมากถึงมากที่สุด ค่าเฉลี่ย 4.12 - 4.50 

ส่วนที่ 4 ผลของรูปแบบสร้างเสริมภูมิคุ้มกันทางใจ ป้องกันภาวะหมดไฟ ดูแลใจคนทำงาน สำหรับเจ้าหน้าที่สาธารณสุข เขตสุขภาพที่ 7 พบว่า 
การรับรู้เกี่ยวกับภาวะหมดไฟคะแนนเฉลี่ยหลังสูงกว่าก่อนการฝึกอบรมอย่างมีนัยสำคัญทางสถิติที่ระดับ .05 มีคะแนนเฉลี่ยก่อน 4.7 คะแนน ส่วนเบี่ยงเบนมาตรฐาน 13.4 และหลัง 8.4 คะแนน ส่วนเบี่ยงเบนมาตรฐาน 1.3 ภาวะหมดไฟในการทำงานคะแนนเฉลี่ยก่อนกับหลังการฝึกอบรมทันทีไม่แตกต่างกัน ส่วนหลังการฝึกอบรม 1 เดือน และ 3 เดือน มีความแตกต่างกันอย่างมีนัยสำคัญทางสถิติที่ระดับ .01 โดยการเปรียบเทียบคะแนนเฉลี่ยภาวะหมดไฟในการทำงานหลังการฝึกอบรมทันทีไม่เพิ่มขึ้น ส่วนหลังการฝึกอบรม 1 และ 3 เดือน เพิ่มขึ้นอย่างมีนัยสำคัญทางสถิตที่ระดับ .05 
ความเข็มแข็งในการทำงานคะแนนเฉลี่ยก่อนกับหลังฝึกอบรมทันที หลังฝึกอบรม 1 เดือน และ 3 เดือน มีความแตกต่างกันอย่างมีนัยสำคัญทางสถิติที่ระดับ .01 โดยการเปรียบเทียบคะแนนเฉลี่ยความเข้มแข็งทางใจในการทำงานหลังการฝึกอบรมทันที หลังการฝึกอบรม 1 และ 3 เดือน เพิ่มขึ้นอย่างมีนัยสำคัญทางสถิตที่ระดับ .05
ความสุขในการทำงานคะแนนเฉลี่ยก่อนกับหลังทันที หลังการฝึกอบรม 1 เดือน และ 3 เดือน มีความแตกต่างกันอย่างมีนัยสำคัญทางสถิติที่ระดับ .01 โดยการเปรียบเทียบคะแนนเฉลี่ยความสุขในการทำงานหลังการฝึกอบรมทันที หลังการฝึกอบรม 1 และ 3 เดือน เพิ่มขึ้นอย่างมีนัยสำคัญทางสถิตที่ระดับ .05
โดยความพึงพอใจต่อการอบรมเชิงปฏิบัติการตามรูปแบบ พบว่าส่วนใหญ่มีความพึงพอใจอยู่ในระดับมากที่สุด ร้อยละ 85.0 มีความพึงพอใจมากที่สุด คือ เนื้อหาความรู้ ค่าเฉลี่ย 4.9 ส่วนเบี่ยงเบนมาตรฐาน 0.5 รองลงมา คือ รูปแบบการถ่ายทอดความรู้ ค่าเฉลี่ย 4.9 ส่วนเบี่ยงเบนมาตรฐาน 0.4 วิทยากร ค่าเฉลี่ย 4.9 ส่วนเบี่ยงเบนมาตรฐาน 0.5 และน้อยที่สุด คือ ระยะเวลาที่ใช้ ค่าเฉลี่ย 4.8 ส่วนเบี่ยงเบนมาตรฐาน 0.5




















ภาพ 1 รูปแบบการฝึกอบรมเพื่อสร้างเสริมภูมิคุ้มกันทางใจ ป้องกันภาวะหมดไฟ ดูแลใจคนทำงาน 
สำหรับเจ้าหน้าที่สาธารณสุข เขตสุขภาพที่ 7
ตาราง 2 ค่าสถิติตรวจสอบความสอดคล้องและความกลมกลืนในโมเดลการวิเคราะห์องค์ประกอบเชิงยืนยันอันดับที่สองที่สอดคล้องกับข้อมูลเชิงประจักษ์
	
	เกณฑ์การพิจารณา
	ข้อมูลเชิงประจักษ์
	สรุป

	1. ค่าน้ำหนักองค์ประกอบ (Factor Loading)
	เกิน .30
	เกิน .30
	ผ่านเกณฑ์

	2. ค่าไค-สแควร์
	ไม่มีนัยสำคัญทางสถิติ
	χ 2 =37.02 p-value = 0.08

ไม่มีนัยสำคัญทางสถิติ
	ผ่านเกณฑ์

	3. χ 2 /df
	น้อยกว่า 3 (n>200)
	χ 2 = 37.02,df = 30 χ 2 / df =1.85
	ผ่านเกณฑ์

	4. NFI ดัชนีเชิงเปรียบเทียบ
	มากกว่า .90
	1.00
	ผ่านเกณฑ์

	5. GFI ดัชนีวัดระดับความเหมาะสมพอดี
	มากกว่า .90
	.95
	ผ่านเกณฑ์

	6. AGFI ดัชนีวัดระดับความเหมาะสม
   พอดีที่ปรับแก้แล้ว
	มากกว่า .90
	.92
	ผ่านเกณฑ์

	7. RMSEA ดัชนีรากที่สองของความ
   คลาดเคลื่อนในการประเมินค่า
	น้อยกว่า .05
	.03
	ผ่านเกณฑ์


ตาราง 4 เปรียบเทียบคะแนนภาวะหมดไฟ ภูมิคุ้มกันทางใจ และความสุขในการทำงาน ก่อน หลังการฝึกอบรมทันที 
            หลังการฝึกอบรม 1 และ 3 เดือน ด้วย One-Way ANOVA Repeated Measurement 
	ความแปรปรวน
	df
	SS
	MS
	F*
	df

	คะแนนภาวะหมดไฟในการทำงาน

	Between
	4 
	1.80
	1.40
	2.02
	.001

	within
	52
	111.87
	0.38
	
	

	คะแนนภูมิคุ้มกันทางใจในการทำงาน

	Between
	3 
	2.01
	1.21
	1.80
	.003

	within
	51
	98.99
	0.39
	
	

	คะแนนความสุขในการทำงาน

	Between
	3
	12338.31
	3335.34
	59.70
	.000

	within
	125
	7630.99 
	54.34
	
	


ตาราง 5 เปรียบเทียบคะแนนภาวะหมดไฟ ภูมิคุ้มกันทางใจ และความสุขในการทำงาน ก่อน หลังการฝึกอบรมทันที 
             หลังการฝึกอบรม 1 และ 3 เดือน ด้วย Wilcoxon Signed Ranks Test ทดสอบแบบจับคู่
	ช่วงเวลาการวัด
	คะแนนเฉลี่ย
	ส่วนเบี่ยงเบน
มาตรฐาน
	จำนวน
(N)
	Wilcoxon Valve
	Wilcoxon

Prob

	ภาวะหมดไฟในการทำงาน

	ก่อนการฝึกอบรม
	20.54
	14.41
	40
	
	

	หลังการฝึกอบรมทันที 
	20.60
	9.90
	40
	0.97
	0.02

	หลังการฝึกอบรม 1 เดือน
	10.68
	7.20
	40
	1.50
	0.09

	ระยะติดตาม 3 เดือน
	8.47
	10.20
	40
	1.68
	0.10

	ภูมิคุ้มกันทางใจในการทำงาน

	ก่อนการฝึกอบรม
	53.88
	8.45
	40
	
	

	หลังการฝึกอบรมทันที 
	62.60
	6.84
	40
	1.49
	0.04

	หลังการฝึกอบรม 1 เดือน
	68.50
	5.90
	40
	1.79
	0.10

	ระยะติดตาม 3 เดือน
	68.02
	5.10
	40
	1.70
	0.13

	ความสุขในการทำงาน

	ก่อนการฝึกอบรม
	58.82
	10.99
	40
	
	

	หลังการฝึกอบรมทันที 
	66.90
	7.56
	40
	1.30
	0.05

	หลังการฝึกอบรม 1 เดือน
	71.91
	11.80
	40
	2.30
	0.16

	ระยะติดตาม 3 เดือน  
	72.03
	15.28
	40
	2.03
	0.12


วิจารณ์
จากการพัฒนารูปแบบการสร้างภูมิคุ้มกันทางใจ ป้องกันภาวะหมดไฟ ดูแลใจคนทำงาน สำหรับเจ้าหน้าที่สาธารณสุขเขตสุขภาพที่ 7 พบข้อมูลภาวะสุขภาพจิตของเจ้าหน้าที่สาธารณสุขเขตสุขภาพที่ 7 ส่วนใหญ่อยู่ในกลุ่มเสี่ยง ร้อยละ 45.4 ซึ่งมีสุขภาพจิตต่ำกว่าคนทั่วไป ร้อยละ 28.2 ด้านความสุขในการทำงาน โดยใช้ Happinometer อยู่ในเกณฑ์ไม่มีความสุขในการทำงาน ค่าเฉลี่ย 46.9 ส่วนเบนมาตรฐาน 3.6 และด้านความเครียดส่วนใหญ่อยู่ในระดับปานกลาง ร้อยละ 48.0 

 ส่วนองค์ประกอบของรูปแบบ มีจำนวน 12 องค์ประกอบ ที่มีความเหมาะสมพอดีกับข้อมูลเชิงประจักษ์ ประกอบด้วย การรับรู้เกี่ยวกับภาวะหมดไฟ ความสำเร็จส่วนบุคคล การเพิ่มความเป็นบุคคล การลดความอ่อนล้าทางอารมณ์ การสร้างความสมดุลทางชีวจิตวิญญาณ การจัดการกับปัญหา พลังงานอารมณ์ ความสัมพันธ์กับผู้อื่น ความทนทานทางอารมณ์ อิสระแห่งตน ความคิดเชิงบวก และการสร้างเป้าหมายของชีวิต โดยมีน้ำหนักองค์ประกอบอยู่ในเกณฑ์อย่างมีนัยสำคัญทางสถิติที่ระดับ .05 ซึ่งองค์ประกอบที่วิเคราะห์ได้สอดคล้องแนวคิดการสร้างภูมิคุ้มทางจิตของกรอทเบอร์ก ซึ่งเน้นการสร้างกำลังใจ การจัดการปัญหา และการสร้างความมั่นคงทางอารมณ์เกิดพลังสุขภาพจิต13  และสอดคล้องการศึกษาของ Diener และ Warr ที่พบว่าองค์ประกอบด้านการมีความสมดุลทางชีวจิตวิญญาณ พลังงานทางอารมณ์14 ความสัมพันธ์กับผู้อื่น การมีอิสระแห่งตน การคิดเชิงบวก การมีเป้าหมายของชีวิตมีความสัมพันธ์กับความสุขในการทำงานของบุคคลเป็นองค์ประกอบการทำงานที่มีความสุข15 อีกทั้งสอดคล้องกับแนวคิดของแมสแลชและแจ็คสัน ที่มุ่งการสร้างการรับรู้ตนเอง การจัดการกับอารมณ์ การสร้างความสำเร็จส่วนบุคคล และการเพิ่มความเป็นบุคคลในการลดและขจัดอาการแสดงสำคัญของภาวะหมดไฟ10
 ในแง่รูปแบบพบว่าเป็นรูปแบบการฝึกอบรมที่มีประสิทธิภาพ ประกอบด้วย บริบท หลักการ ปัจจัยนำเข้า ขั้นตอน การประเมิน และการให้ข้อมูลย้อนกลับ โดยกระบวนการฝึกอบรมของรูปแบบ ประกอบด้วย 3 ขั้นตอน คือ ขั้นนำ ขั้นดำเนินการ และขั้นยุติ ซึ่งมุ่งเน้นการฝึกอบรมให้เกิดความรู้ (Knowledge) ความเข้าใจ (Understanding) ในการปฏิบัติตน ให้มีทัศนคติ (Attitude) ที่ดีต่อตนเองและผู้อื่น ตลอดจนให้เกิดทักษะ (Skills) ในการที่ปฏิบัติตัว เพื่อให้เจ้าหน้าที่สาธารณสุขทำงานได้อย่างมีความสุข งานมีประสิทธิภาพ และประชาชนได้ประโยชน์สูงสุด สอดคล้องกันกระบวนการฝึกอบรมของ Nadler ที่มุ่งเน้นการจัดอบรมที่มีประสิทธิภาพ มีขั้นตอนชัดเจน เหมาะสมตามวิธีการทางระบบ โดยกำหนดทิศทาง วิธีการให้บรรลุเป้าหมาย โดยใช้ความรู้ ประสบการณ์ประกอบกับสถานการณ์ปัจจุบันในการกำหนดเป้าหมายและแนวทางการดำเนินงานอย่างมีระบบ17 ซึ่งแตกต่างกับการฝึกอบรมตามทฤษฎีการเรียนรู้กลุ่มพุทธิปัญญา (Cognitive Theories) ที่เน้นกระบวนการภายใน โดยการการเปลี่ยนแปลงความรู้ ความเข้าใจ การรู้คิดทั้งด้านปริมาณและด้านคุณภาพ18 ส่วนความเหมาะสมของรูปแบบอยู่ในระดับมากถึงมากที่สุด ค่าเฉลี่ย 4.0-4.4 และมีความสอดคล้องในระดับมากถึงมากที่สุด ค่าเฉลี่ย 4.1 - 4.5 ซึ่งสอดคล้องกับการศึกษาของของลักษณา  สกุลทอง ที่พบว่าค่าความเหมาะสม และความสอดคล้องในส่วนประกอบของโมเดล อยู่ในช่วงค่าเฉลี่ย 4.5 -4.8 จะเป็นโมเดลการฝึกอบรมที่มีประสิทธิภาพ และสามารถใช้ได้19
 
 
     ในส่วนของการทดลองใช้รูปแบบพบว่า การรับรู้เกี่ยวกับภาวะหมดไฟหลังการฝึกอบรมสูงกว่าก่อนการฝึกอบรมอย่างมีนัยสำคัญทางสถิติ แสดงให้เห็นรูปแบบกระบวนการฝึกอบรมของรูปแบบที่ทำให้กลุ่มทดลองมีการรับรู้ที่เพิ่มขึ้น ซึ่งเกิดจาการใช้กระบวนการเปลี่ยนความรู้ ความเชื่อ และทัศนคติต่อผลเสียของการเกิดภาวะหมดไฟ สอดคล้องกับแนวคิดของ Becker ที่บุคคลจะแสดงพฤติกรรมการรับรู้ออกมาก็ต่อเมื่อมีความเชื่อใน  ความรุนแรงของสิ่งนั้นต่อตนเองอย่างไรและเกิดผลดีอย่างไรหากหลีกเลี่ยงการนำไปสู่การเกิดสิ่งนั้น20 ส่วนภาวะหมดไฟในการทำงานหลังการฝึกอบรมทันทีไม่มีการเปลี่ยนแปลง แต่ในระยะหลังการฝึกอบรม 1 และ 3 เดือน พบมีความแตกต่างกัน โดยค่าเฉลี่ยเพิ่มขึ้นอย่างมีนัยสำคัญทางสถิต สอดคล้องกับวงจรภาวะหมดไฟของ Freudenberger ที่พบว่าการปรับการมองตนเองและการรู้คิดถึงคุณค่าตนเองใหม่ ไม่สามารถเปลี่ยนได้ทันทีหลังจากการปรับเปลี่ยนความเชื่อภายในตนเอง แต่จะมีการเปลี่ยนแปลงเมื่อมีการจัดสภาพแวดล้อมที่พึงพอใจด้วย21 สอดคล้องกับแนวทางการอบรม CREW ที่ป้องกันแก้ไขปัญหาภาวะหมดไฟโดยใช้หลักความสุภาพ ให้ความเคารพ การมีส่วนร่วมในการทำงาน และการสร้างบรรยากาศที่สุภาพในการทำงาน ซึ่งกระบวนการเหล่านี้จะดำเนินไปหลังจากกระบวนการฝึกอบรมจึงจะทำให้บุคคลเกิดการเปลี่ยนแปลงของภาวะหมดไฟในการทำงานได้ เห็นว่ารูปแบบที่พัฒนาขึ้นครั้งนี้มุ่งเน้นทั้งการสร้างการรับรู้ในตนเอง การจัดการตนเอง และการจัดการสภาพแวดล้อมที่เหมาะสมหลังการฝึกอบรม ทำให้ภาวะหมดไฟในระยะหลังการอบรม 1 และ 3 เดือน ลดลง ซึ่งอาจเป็นผลมาจากการจัดการสภาพแวดล้อมในการทำงานที่ทำให้เกิดความพึงพอใจด้วย ส่วนด้านภูมิคุ้มกันทางใจในการทำงานหลังการฝึกอบรมทันที หลังการฝึกอบรม 1 และ 3 เดือน เพิ่มสูงขึ้นอย่างนัยสำคัญทางสถิต ซึ่งรูปแบบที่พัฒนาเน้นกระบวนการสร้างภูมิคุ้มกันใจในการป้องกันการเกิดภาวะหมดไฟ ซึ่งใช้กระบวนการสร้างพลังงานอารมณ์จิตใจจากการกระตุ้นประสบการณ์ ความเชื่อ ความรู้สึกที่ดีในทางบวกให้เกิดปัจจัยปกป้องขึ้นภายในจิตใจ และเกิดควาสมดุลทางชีวจิญญาณ สอดคล้องกับกลไกการสร้างความเข็มแข็งทางใจของ Burke และ Richardsen Richardson ที่บุคคลเมื่อเกิดความยากลำบาก ความเครียด หรือภาวะวิกฤต เข้ามาคุกคาม บุคคลจะอาศัยปัจจัยปกป้องในการป้องกันตนเองมาขัดขวางสถานการณ์นั้น ๆ มาปรับสมดุลทางกาย และใจ โดยการนำความรู้ความเข้าใจ ประสบการณ์ ความเชื่อของตนจากการสั่งสมมาการจัดการสิ่งนั้น22 และด้านความสุขในการทำงานหลังการฝึกอบรมทันที หลังการฝึกอบรม 1 และ 3 เดือน เพิ่มสูงขึ้นอย่างนัยสำคัญทางสถิต ซึ่งรูปแบบที่พัฒนาขึ้นเน้นการจัดการเชิงบวกในการปฏิสัมพันธ์กับผู้อื่น อิสระแห่งตน การคิดเชิงบวก การเพิ่มความเป็นบุคคล และการสร้างความสำเร็จในงาน โดยการทำให้บุคคลเข้าใจพฤติกรรมความรู้สึกของตนเอง รู้จักการมองตัวเอง (Perception) รู้ความคาดหวังของ (Expectation) แล้วสามารถเชื่อมโยงกับตัวตน (Self - I am) ผ่านทางความปรารถนาทางจิตใจ (Yearning) ของเรา ให้เกิดพลังชีวิตในการทำงานอย่างมีความสุข ตามองค์ประกอบที่วิเคราะห์ได้ สอดคล้องกับองค์ประกอบการสร้างความสุขในการทำงานของ Manion ที่มุ่งการทำงานที่มีความสุขโดยบุคคลนั้นต้องเกิดความสมดุลของปัจจัยภายใน และปัจจัยภายนอก ที่สัมพันธ์กับสภาพแวดล้อมทางสังคม การติดต่อสัมพันธ์ ความรักในงาน ความสำเร็จในงาน การเป็นที่ยอมรับ23
ในแง่ความพึงพอใจต่อรูปแบบที่พัฒนาขึ้นเห็นได้จากปัจจัยด้านความรู้ ความสามารถของวิทยากรเป็นปัจจัยนำ กระบวนการอบรมที่เป็นระบบเป็นปัจจัยเสริม และสถานที่ที่เหมาะสมเป็นปัจจัยเอื้อ ทำให้ส่วนใหญ่ตอบสนองต่อรูปแบบในแง่ของความพึงพอใจในระดับมากที่สุด ร้อยละ 85.0 สอดคล้องกับการตอบสนองความพึงพอใจต่อกระบวนการฝึกอบรมของสุทธิพงศ์ หกสุวรรณ ที่พบว่าการฝึกอบรมที่เป็นระบบ กำหนดวัตถุประสงค์ชัดเจน การเลือกใช้กิจกรรมและเทคนิคที่ทำให้ผู้เข้ารับการฝึกอบรมเกิดความรู้ความเข้าใจเนื้อหาสาระ มีทัศนคติที่ถูกต้อง เหมาะสม เกิดความชำนาญเฉพาะเรื่อง แล้วนำไปใช้ในการปฏิบัติได้24

ข้อจำกัด ครั้งนี้กลุ่มทดลองมีความหลากหลายทางวิชาชีพ ทำให้ภาวะสุขภาพจิตมีความแตกต่างกัน รวมทั้งกระบวนการคัดเลือกกลุ่มทดลอง มีปัจจัยด้านผู้บริหารของต้นสังกัดไม่เห็นด้วย และยังไม่มีการกำหนดกลุ่มควบคุมในการเปรียบเทียบ รวมถึงกระบวนการฝึกอบรมตามรูปแบบต้องใช้ผู้เชี่ยวชาญทางจิตวิทยาเป็นผู้นำกลุ่ม เพื่อให้กระบวนการตามรูปแบบที่กำหนดไว้มุ่งเน้นกระบวนทางจิตวิทยาที่ถูกต้อง เหมาะสม
สรุป
รูปแบบการสร้างเสริมภูมิคุ้มกันทางใจ ป้องกันภาวะหมดไฟ ดูแลใจคนทำงาน สำหรับเจ้าหน้าที่สาธารณสุข เขตสุขภาพที่ 7 ที่พัฒนาขึ้นเป็นรูปแบบการส่งเสริมสุขภาพจิตและป้องกันภาวะหมดภาวะไฟ โดยการศึกษาภาวะสุขภาพจิตเจ้าหน้าที่สาธารณสุขในพื้นที่ แล้วศึกษาวิเคราะห์ สังเคราะห์องค์ประกอบที่มีความเกี่ยวกับรูปแบบ แล้วพัฒนาเป็นชุดกิจกรรม โดยใช้เทคนิคการฝึกอบรมทางจิตวิทยานี้ มีความถูกต้องเหมาะสมเชิงเนื้อหา โดยรูปแบบที่พัฒนาขึ้นมุ่งเน้นใช้สำหรับเจ้าหน้าที่สาธารณสุข โดยจะก่อให้เกิดการเปลี่ยนในระดับภูมิคุ้มกันทางใจ ความสุขในการทำงานที่เพิ่มสูงขึ้น ภาวะหมดไฟจากการทำงานที่ลดลง สามารถจัดการอารมณ์ จิตใจ ความรู้สึก ของตนเองได้เมื่อเข้าสู่ความเสี่ยงในการเกิดภาวะหมดไฟให้เข้าสู่ในการใช้ชีวิต จนนำไปสู่การป้องกันตนเองในระดับตติยภูมิ (Tertiary Prevention) จากภาวะหมดไฟได้

บริบท


ภาวะสุขภาพจิตของเจ้าหน้าที่สาธารณสุข





 หลักการ : เจ้าหน้าที่สาธารณสุขที่มีภาวะเสี่ยงต่อภาวะหมดไฟในการทำงาน 


แก้ไขด้วยการสร้างเสริมภูมิคุ้มกันทางใจ และป้องกันภาวะหมดไฟในทำงาน โดยเทคนิคการฝึกอบรม

1. คุณสมบัติของเจ้าหน้าที่สาธารณสุข ตามเกณฑ์การคัดเข้า (Selection Criteria)


2. องค์ประกอบการสร้างเสริมภูมิคุ้มกันทางใจ ป้องกันภาวะหมดไฟ ดูแลใจคนทำงาน ประกอบด้วย


2.1 การรับรู้เกี่ยวภาวะหมดไฟ		2.2 ความสำเร็จส่วนบุคคล 


2.3 ความเป็นบุคคล 			2.4 ลดความอ่อนล้าทางอารมณ์ 		


2.5 ความสมดุลทางชีวจิตวิญญาณ		2.6 การจัดการกับปัญหา


2.7 พลังงานอารมณ์			2.8 ความสัมพันธ์กับผู้อื่น 			


2.9 ความทนทานทางอารมณ์			2.10 อิสระแห่งตน


2.11 ความคิดเชิงบวก 			2.12 เป้าหมายของชีวิต

